Starostka obce Šúrovce v zmysle zákona SNR č. 369/1990 Zb. O obecnom zriadení v znení neskorších zmien a doplnkov a na základe zákona č. 282/2002 Z. z., ktorým sa upravujú niektoré podmienky držania psov

vydáva

pre katastrálne územia obce Šúrovce

toto

**Všeobecne záväzné nariadenie č........**

**o podmienkach vodenia a držania psov na území obce Šúrovce**

**NÁVRH**

- úplné znenie -

**Článok 1**

**Účel nariadenia**

**(1)** Účelom tohto VZN je stanoviť niektoré podmienky držania psov, evidencie a vodenia psov na území obce Šúrovce, vymedziť miesta na území obce, kde je voľný pohyb psa zakázaný a kde je zákaz vstupu so psom, riešiť problematiku znečisťovania verejných priestranstiev psom, stanoviť podmienky kontroly a sankcií za porušenie tohto nariadenia.

**(2)** Nariadenie sa vydáva v záujme ochrany zdravia obyvateľov, ako aj zamedzenia šírenia chorôb prenosných zo zvierat na ľudí.

**(3)** Toto nariadenie je záväzné v katastrálnom území Šúrovce pre všetkých obyvateľov obce Šúrovce, prechodne sa zdržujúce osoby, fyzické a právnické osoby a inštitúcie so sídlom alebo pôsobnosťou v obci Šúrovce.

**(4)** Toto nariadenie sa nevzťahuje na služobných psov používaných podľa osobitných predpisov.

**Článok 2**

**Vymedzenie pojmov**

**(1)** Držiteľ psa je každá fyzická alebo právnická osoba, na ktorého sa vzťahuje povinnosť prihlásiť psa do evidencie.

**(2)** Zvláštnym psom je pes:

a) používaný súkromnými bezpečnostnými službami podľa osobitného zákona[[1]](#footnote-1),

b) používaný horskou službou,

c) používaný pri záchranných prácach pri plnení úloh civilnej ochrany[[2]](#footnote-2),

d) poľovný,

e) ovčiarsky,

f) vodiaci,

g) používaný počas výcviku alebo súťaže konanej podľa medzinárodného alebo národného skúšobného poriadku.

**(3)** Nebezpečným psom je každý pes, ktorý pohrýzol alebo poranil človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi[[3]](#footnote-3).

**(4)** Voľným pohybom psa je pohyb psa bez vôdzky mimo chovného priestoru alebo zariadenia na chov; za voľný pohyb psa sa nepovažuje pohyb zvláštneho psa bez vôdzky mimo chovného priestoru alebo zariadenia na chov, ak je na základe výcviku ovládaný osobou, ktorá ho vedie.

**(5)** Opustené zviera je zviera, ktoré chovateľ opustil za účelom zbaviť sa ho.

**(6)** Túlavé zviera je spoločenské zviera trvalo sa nachádzajúce mimo domova, opatery a dohľadu chovateľa.

**(7)** Verejným priestranstvom sú všetky verejnosti prístupné pozemky v obci okrem tých, ktoré sú vo vlastníctve fyzických alebo právnických osôb alebo ku ktorým majú tieto osoby právo hospodárenia.

**Článok 3**

**Evidencia psov**

**(1)** Každý pes držaný nepretržite viac ako 90 dní na území Slovenskej republiky podlieha evidencii psov (ďalej len „evidencia“). Držiteľ psa je povinný prihlásiť psa do evidencie v lehote do 30 dní od uplynutia posledného dňa lehoty uvedenej v prvej vete v mieste, kde sa pes v danom roku prevažne nachádza.

**(2)** V obci Šúrovce vedie evidenciu psov Obecný úrad v Šúrovciach.

**(3)** Do evidencie sa zapisuje najmä:

a) evidenčné číslo psa,

b) tetovacie číslo alebo údaj o čipovaní psa, ak ho pes má,

c) meno, priezvisko a adresa trvalého pobytu držiteľa psa,

d) umiestnenie chovného priestoru alebo zariadenia na chov, v ktorom sa pes na území obce zdržiava, ak sa umiestnenie nezhoduje s miestom trvalého pobytu,

e) skutočnosť, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi,

f) úhyn psa,

g) strata psa.

**(4)** Každú zmenu skutočností a údajov, ktoré sa zapisujú do evidencie, je držiteľ psa povinný do 30 dní od zmeny skutočnosti alebo údaja oznámiť na Obecnom úrade Šúrovce, kde je alebo má byť pes evidovaný.

**(5)** Obecný úrad v Šúrovciach vydá držiteľovi psa zapísaného do evidencie evidenčnú známku psa (ďalej len „známka“). Na známke sa uvedie evidenčné číslo psa, názov obce, kde je pes evidovaný a údaj o tom, či je pes nebezpečným psom.

**(6)** Známka je neprenosná na iného psa. Odcudzenie, zničenie alebo stratu známky je držiteľ psa povinný do 14 dní odvtedy, čo odcudzenie, zničenie alebo stratu známky zistil, oznámiť na Obecnom úrade v Šúrovciach, kde je pes evidovaný. Obec Šúrovce je povinná držiteľovi psa za úhradu 3,50 € vydať náhradnú známku.

**Článok 4**

**Daň za psa**

Daň za psa sa riadi na základe ustanovení osobitného zákona4.

Zákona č. 582/2004 Z. z. o miestnych daniach a miestnom poplatku za komunálny odpad a drobný stavebný odpad v znení neskorších predpisov.

**Článok 5**

**Vodenie psa**

**(1)** Vodiť psa mimo chovného priestoru alebo zariadenia na chov môže len osoba, ktorá je fyzicky a psychicky spôsobilá a schopná ho ovládať v každej situácii, pričom je povinná predchádzať tomu, aby pes útočil alebo iným spôsobom ohrozoval človeka alebo zvieratá, a zabraňovať vzniku škôd na majetku, prírode a životnom prostredí, ktoré by pes mohol spôsobiť.

**(2)** Vodiť nebezpečného psa mimo chovného priestoru alebo zariadenia na chov môže len osoba, ktorá je plne spôsobilá na právne úkony. Na verejnom priestranstve musí mať nebezpečný pes nasadený náhubok.

**(3)** Za psa vždy zodpovedá držiteľ psa alebo osoba, ktorá psa vedie alebo nad psom vykonáva dohľad.

**(4)** Pes, ktorý sa pohybuje mimo chovného priestoru, musí byť riadne a viditeľne označený známkou.

**(5)** Držiteľ psa, alebo osoba, ktorá psa vedie alebo nad ním vykonáva dohľad, je povinný:

a) na požiadanie kontrolných orgánov, uvedených v tomto nariadení, preukázať totožnosť psa evidenčnou známkou,

b) oznámiť svoje meno, priezvisko a adresu trvalého pobytu osobe, ktorú pes pohrýzol. Ten kto psa vedie aj meno, priezvisko a adresu trvalého pobytu držiteľa psa.

c) bezprostredne po incidente (na žiadosť ošetrujúceho lekára) zabezpečiť veterinárne vyšetrenie psa, ktorý pohrýzol človeka a výsledok vyšetrenia oznámiť poškodenému,

d) v lehote do 5 dní oznámiť Obecnému úradu v Šúrovciach (ak je pes evidovaný) skutočnosť, že pes pohrýzol bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi,

e) zabezpečiť, aby zviera nespôsobovalo fyzické napadnutie osoby, alebo sa nepoužilo na zastrašovanie inej osoby, ak sa nejedná o psa pri výkone strážnej služby, alebo pri použití na výkon služobných povinností psov ozbrojených zložiek, Policajného zboru SR a mestskej polície.

**(6)** Psa nemožno:

a) vodiť na miesta, na ktoré je vstup so psom zakázaný, okrem služobného psa počas zákroku a vodiaceho psa,

b) vodiť bez vôdzky a ochranného košíka do vozidla a na miesta, kde sa zhromažďujú ľudia s výnimkou vodiaceho psa,

c) nechať voľne sa pohybovať na miestach, kde je voľný pohyb psov zakázaný,

d) ponechať samého na verejnom priestranstve.

**Článok 6**

**Vymedzenie miest, kde je voľný pohyb psa zakázaný**

**(1)** Voľný pohyb psa je zakázaný bez prítomnosti jeho držiteľa, resp. ním poverenej osoby, ktorá psa vedie, netýka sa nehnuteľností držiteľa psa, pokiaľ sú bezpečne ohradené tak, aby bolo zabránené jeho úniku.

**(2)** Obec Šúrovce zakazuje voľný pohyb psa na všetkých verejných priestranstvách – všetky pozemné komunikácie, parkoviská, chodníky, námestia.

**(3)** Voľný pohyb psa v prípade mimoriadneho veterinárneho nariadenia je zakázaný na celom území obce.

**Článok 7**

**Vymedzenie miest, na ktoré je zákaz vstupu so psom**

**(1)** Vstup so psom je zakázaný do:

a) objektov samosprávy,

b) školských, zdravotníckych, kultúrnych zariadení a zariadení verejného a spoločného stravovania,

c) športových zariadení s tým, že uvedené obmedzenie sa nevzťahuje na zvieratá, ktoré boli privedené na športovisko za účelom športového výkonu v rámci verejného športového podujatia,

d) prevádzok obchodov a služieb,

e) priestoru detských ihrísk, pieskovísk a parkov,

f) na pietne miesta (pohrebiská, domy smútku),

g) na miesta označené tabuľou „Zákaz vstupu so psom“.

**(2)** Verejné miesta, kde je vstup so psom zakázaný, je každý vlastník nehnuteľnosti povinný viditeľne označiť zákazom vstupu so psom.

**(3)** Zákaz vstupu sa nevzťahuje na služobného psa počas zákroku a vodiaceho psa.

**Článok 8**

**Znečisťovanie verejných priestranstiev**

**(1)** V záujme dodržania hygieny, čistoty, ochrany verejného poriadku a bezpečnosti občanov je držiteľ psa povinný:

a) vodiť psa tak, aby zamedzil znečisťovaniu verejných priestranstiev, spoločných priestranstiev bytových domov (schodištia, pivničné priestory), verejnej zelene a pod.

b) ak pes znečistí verejné priestranstvo výkalmi, je ten, kto psa vedie, povinný výkaly bezodkladne odstrániť, t. j. umiestniť ich do igelitového vrecúška a následne do zberných nádob na zmiešaný komunálny odpad, nie do nádob pre triedený odpad.

c) dodržiavať všetky ustanovenia zákona NR SR č. 488/2002 Z. z. o veterinárnej starostlivosti v znení neskorších zmien.

**(2)** Držiteľovi psa sa zakazuje:

a) uhynutých psov ukladať do smetných nádob, košov a kontajnerov,

b) ukončiť chov psa jeho vypustením na verejné priestranstvo, alebo do voľnej prírody s umýslom zbaviť sa ho,

c) chovať psa v priestore, ktorý nevyhovuje jeho biologickým potrebám,

d) chovať psa na komerčné (obchodné) účely v bytovej jednotke obytných domov,

e) likvidovať psa nehumánnym spôsobom (ubitie, obesenie, uškrtenie, upálenie).

**Článok 9**

**Priestupky a sankcie**

**(1)** Priestupku sa dopustí držiteľ psa, ak:

a) neoznámi obci, v ktorej pes je evidovaný alebo má byť evidovaný, každú zmenu skutočností a údajov, ktoré sa zapisujú do evidencie, do 30 dní od ich zmeny,

b) neprihlási psa do evidencie,

c) umožní, aby psa viedla osoba, ktorá nespĺňa podmienky ustanovené v Čl. 4 ods. 1 a 2 tohto VZN,

d) neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v krajnej núdzi alebo v nutnej obrane,

e) neoznámi odcudzenie, zničenie alebo stratu známky,

f) nezabráni voľnému pohybu psa okrem priestorov na to určených.

**(2)** Priestupku sa dopustí ten, kto vedie psa, ak:

a) neohlási svoje meno, priezvisko a adresu trvalého pobytu a meno, priezvisko a adresu trvalého pobytu držiteľa psa osobe, ktorú pes pohrýzol,

b) nezabráni útoku psa na človeka alebo zviera alebo nezabráni inému spôsobu ich ohrozovania psom,

c) neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v krajnej núdzi alebo v nutnej obrane,

d) nepreukáže známkou totožnosť psa,

e) nerešpektuje zákaz vstupu so psom alebo zákaz voľného pohybu psa,

f) neodstráni bezprostredne výkaly, ktorými pes znečistil verejné priestranstvo.

**(3)** Za priestupok podľa odseku 1 a odseku 2 písm. a) až c) možno uložiť pokutu do 165 eur, za priestupok podľa odseku 2 písm. d) až f) možno uložiť pokutu do 65 eur.

**(4)** Na priestupky a ich prejednávanie sa vzťahuje všeobecný predpis o priestupkoch[[4]](#footnote-4).
**(5)** Výnos pokút je príjmom rozpočtu obce okrem výnosu pokút uložených v blokovom konaní orgánmi Policajného zboru, ktorý je príjmom štátneho rozpočtu.

**Článok 10**

**Spoločné a záverečné ustanovenia**

**(1)** Kontrolu dodržiavania tohto VZN je oprávnená vykonávať starostka obce a ňou poverení pracovníci Obce Šúrovce.

**(2)** Toto VZN nadobúda platnosť dňom schválenia Obecným zastupiteľstvom Šúrovce a účinnosť 15-dňom od zverejnenia na úradnej tabuli Obce Šúrovce.

**(3)** Týmto VZN končí platnosť VZN č. 2/2008.

 Ing. Žaneta Gogolová

 starostka obce

1. Zákon č. 473/2005 Z. z. o poskytovaní služieb v oblasti súkromnej bezpečnosti a o zmene a doplnení

 niektorých zákonov (zákon o súkromnej bezpečnosti) v znení neskorších predpisov. [↑](#footnote-ref-1)
2. Zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších

 predpisov. [↑](#footnote-ref-2)
3. § 24 a 25 Trestného zákona. [↑](#footnote-ref-3)
4. Zákon Slovenskej národnej rady č. 372/1990 Zb. o priestupkoch v znení neskorších predpisov. [↑](#footnote-ref-4)